葉教授和溽字韵詩復次韵爲戲記龍井之遊
作者：蘇軾
朝代：宋

paragraphs: 先生魯諸儒，飲食清不溽。
空腸出秀句，吟嚼五味足。
華堂鬧絲管，眸子漲春淥。
先生疾走避，面冷毒在腹。
歸來煮瓠葉，弟子歌旱麓。
聲淫及靈臺，中有麀鹿伏。
功名一走兔，何用千人逐。
故應容我輩，清坐時閉目。
高亭石排衙，木杪挂飛屋。
我來無時節，客亦不待速。
似聞雪髯叟，西嶺訪遺躅。
朝陽入潭洞，金碧涵水玉。
泉扉夜不扃，雲袂本無幅。
慈皇付寶偈，神侶得幽讀。
訥庵有老人，宴坐天魔哭。
時來獻瓔珞，法供燈相續。
吾儕詩酒污，欲往無乃觸。
齋厨費晨炊，車騎滿山谷。
願聞第一義，缽飯非所欲。
便投切雲冠，予幼好奇服。